_:n122c02c92df74f5da5fd7912588d53abxb0
<http://schema.org/articleBody>
"\r\nДржавниот завод за статистика денеска одбележува 75-годишен јубилеј. По тој повод разговаравме со директорот на ДЗС, Апостол Симовски за македонската статистика, предизвиците низ годините и новите пристапи во прибирањето, обработката и дисеминацијата на статистичките податоци.\r\n\r\nПред нас, вели првиот човек на ДЗС Симовски, е и големата задача да спроведеме попис на населението, домаќинствата и становите, кој ќе даде реална фотографска слика на состојбата во државата, а со неговото успешно спроведување ќе ја исправиме и големата грешка – пропаднатиот попис во 2011 година.\r\n\r\nТој говори за можноста од спроведување електронски попис, за приоритетите на ДЗС во следниот период и за улогата на статистиката во претстојните пристапни преговори со Европската Унија.\r\n\r\nПрви јуни е Денот на македонската статистика. Каде стаса Државниот завод за статистика во овие 75 години?\r\n\r\n– Државниот завод за статистика на 1 јуни одбележува голем јубилеј – 75 години од неговото формирање.\r\n\r\nВо далечната 1945 година, на 1 јуни Владата на Народна Република Македонија го формира Македонскиот федерален статистички уред. Со тоа, првпат во историјата на македонската државност се појавува орган со задача статистички да го следи и прикажува развојот на НР Македонија.\r\n\r\nИмпресивно е она што е постигнато во овие 75 години. Од скромните почетоци во повоена Македонија, започнува и континуираниот раст и развој на македонската официјална статистика преку огромен број организациски и структурни промени, зголемувања на надлежностите, одговарање на новите потреби на општеството, едноставно кажано, растејќи заедно со државата.\r\n\r\nДенес Државниот завод за статистика е современа, професионална, стручна и независна институција во чиј фокус е производството на навремени, веродостојни и проверени статистички податоци, кои одговараат на големите потреби на сите наши корисници.\r\n\r\nКако се справувате со тековната ситуација со коронавирусот?\r\n\r\n– Наша должност е, но и наша определба, да ги зголемуваме капацитетите, човечки и технолошки, кои ќе овозможат справување со сите предизвици со кои се соочуваме во секојдневното работење. Таков е и овој предизвик со кој се соочуваме во изминативе месеци – КОВИД-19 – невидлив непријател, што го промени начинот на живот и начинот на работење кај сите нас.\r\n\r\nTокму овој најнов предизвик нè поттикна да размислуваме малку поинаку и да ги концентрираме напорите кон изнаоѓање нови решенија, нови методи и нови процедури, кои ќе овозможат извршување на секојдневните работни задачи. Секако, сите преземени дејства во насока на ефикасно работење во изменетите услови се во потполна согласност и вo рамките на препораките и упатствата што ги издаваат надлежните органи во државата.\r\n\r\nИ покрај сите неповолни околности околу вирусната зараза, сите предвидени статистички истражувања се реализираат тековно, со предвидената динамика и без застој со еден исклучок во анкетното истражување Анкета за потрошувачката на домаќинствата, при што е изоставен еден интервал на посета на домаќинствата.\r\n\r\nДали размислувате за нови пристапи во прибирањето, обработката и дисеминацијата на статистичките податоци?\r\n\r\n– Како координатори на националниот статистички систем, заедно со сите други овластени носители на статистички истражувања, се трудиме да ги почитуваме и применуваме меѓународните стандарди и препораки во областа на статистиката што нè прави дел од европското и светското статистичко семејство.\r\n\r\nИсправени пред новите предизвици што ги носи времето, продолжуваме со напорите за изнаоѓање најсоодветни технички и технолошки решенија, кои ќе овозможат поголем обем на прибрани податоци, побрза обработка и, секако, нивна достапнопст за широкиот круг корисници на официјалните статистички податоци.\r\n\r\nИзнаоѓањето алтернативен извор на податоци преку сè поголемо користење на административните извори нè тера посветено да градиме стратегиски партнерства и меѓуинституционална соработка со сите чинители во општеството, а особено со оние кои поседуваат регистри и збирки на податоци.\r\n\r\nКои се приоритетите на институцијата во следниот период?\r\n\r\n– Постојан приоритет на нашата институција секако е одговорноста за издигнувањето на свеста за значењето и важноста на официјалната статистика во секоја пора на општественото живеење и креирање одржлива стратегија за раст и развој на националниот статистички систем.\r\n\r\nПред нас е и големата задача да спроведеме попис на населението, домаќинствата и становите, кој ќе даде реална фотографска слика на состојбата во државата, а со неговото успешно спроведување ќе ја исправиме и големата грешка – пропаднатиот попис во 2011 година.\r\n\r\nСекако, нè чекаат и пристапните преговори со Европската Унија. Тоа е процес во кој Државниот завод за статистика и целиот национален статистички систем играат огромна улога преку обезбедувањето податоци за поставување на преговарачките позиции, но и во самиот процес на преговарање во сите поглавја.\r\n\r\nИ, секако, неизбежно е прашањето за пописот. Што е со пописот?\r\n\r\n– Активностите за подготовката на пописот на населението, домаќинствата и становите течат според предвидената динамика. Најголемиот дел од подготовките се веќе завршени, а остануваат обврските кои според плановите временски се детерминирани за крајот на оваа и почетокот на наредната 2021 година (тестирање, селекција и обука на учесниците во пописот на терен). И, секако, вообичаениот одговор кога ме прашуваат до каде е пописот?\r\n\r\nПописот во голема мера зависи од донесувањето на Закон за попис (што го носи Собранието).\r\n\r\nКолку сме далеку од електронски избори и електронски попис?\r\n\r\nЗа електронски избори не можам да зборувам затоа што тоа не е во доменот на работа на Државниот завод за статистика.\r\n\r\nВо однос на електронскиот попис, ние тоа го нарекуваме попис базиран на регистри – тоа е реалност што ќе се случи по спроведувањето на следниов попис, кој е предвиден да се спроведе со комбиниран метод – теренско прибирање и податоци од регистри. За еден попис да биде целосно спроведен според регистри, потребно е да имаме адресен регистар за кој се надеваме дека ќе биде готов во следните неколку години. Со добар адресен регистар, пописот ќе може да се прави и само врз основа на регистри.\r\n\r\nВо овој момент нам како држава ни е потребен овој комбиниран метод на попишување за да можеме да ги опфатиме сите единици на попис во државата, но и да имаме реални бројки за луѓето кои се иселиле од државата, односно реална слика на емиграцијата.\r\n\r\nАлександар Атанасов"
<https://libertas.mk/simovski-za-mia-sledniot-popis-e-bide-sproveden-so-kombiniran-metod-terensko-pribira-e-i-podatoci-od-registri/>